Трапіць у Бародзіцкі навучальна-педагагічны комплекс можна праз двое дзвярэй: адны вядуць у навучальную ўстанову, другія – у дашкольную. “У якія найперш заходзіце раніцай?”, – цікаўлюся ў дырэктара. “У тыя, што адчынены”, – адказала Ірына Сыктусаўна. І патлумачыла, што для яе розніцы няма: дзіцячы сад гэта ці школа – адказнасць за іх нясе аднолькавую. За 27 гадоў знаходжання на такой сур’ёзнай пасадзе ў яе выпрацаваліся свае крытэрыі адносін да выхаваўчага і навучальнага працэсаў, работы з педкалектывам і ўсімі, хто працуе ва ўстанове. Варта адразу сказаць, што падыходы правільныя і разумныя, таму што ва ўсім бачны парадак.